मेरठ. जिले के कलीना गांव में रहने वाले 16 साल के निशानेबाज सौरभ चौधरी ने मंगलवार को एशियन गेम्स में 10 मीटर एयर पिस्टल स्पर्धा में गोल्ड जीतकर इतिहास रच दिया है। एशियाड में गोल्ड जीतने वाले सौरभ सबसे युवा शूटर हैं। सौरभ बागपत जिले के बरनावा के स्कूल से कक्षा 10 की पढ़ाई कर रहे हैं। सौरभ के बड़े भाई नितिन ने बताया कि सौरभ को बचपन से ही निशाने लगाने का शौक था। वह गांव और आसपास लगने वाले मेलों में जाकर गुब्बारों पर निशाना लगाता था और वहां से इनाम जीतकर लाता था। 2015 में 13 साल की उम्र में उसने पहली बार शूटिंग की प्रैक्टिस शुरू की।